EH Bildu talde parlamentarioari atxikitako foru parlamentari Adolfo Araiz Flamarique jaunak galdera egin du, idatziz erantzun dakion, Caparrosoko makroetxalderako Valle de Odieta SCLri eta Hibridación Termosolar Navarra SLri emandako ingurumen baimen integratuaren baldintzak ofizioz berrikusteari buruz (10-22-PES-00135). Hona hemen Landa Garapeneko eta Ingurumeneko kontseilariaren erantzuna:

1. Lehen galdera: Landa Garapeneko eta Ingurumeneko Departamentuak aurreikusi al du xedapen administratiboren bat edo indarrean daudenetakoren bat aldatzea Valle de Odieta, SCL eta Hibridación Termosolar Navarra, SL behartze aldera erabil dezatela GPS sistema autogidatu bat digestato likidoaren banaketarako ekipoan, honako hauek izanen dituena: trazabilitate geografikoa, geoerreferentziatua eta datuen PC bidezko bisualizazioa egindako lanetan?

– Erantzuna: Aipatu baldintzak jada jasorik daude Ingurumeneko zuzendari nagusiaren abenduaren 27ko 1383E/2021 Ebazpenaren II. eranskinean, Ebazpen horretan, epai bat betez, ingurumen baimen integratua eta lurzoru urbanizaezineko baimena eman ziren eta ingurumen eraginaren adierazpena egin zen.

1. Bigarren galdera: Edo, bestela, Landa Garapeneko eta Ingurumeneko Departamentuak uste al du digestato likidoaren banaketarako ekipoan GPS sistema autogidatu hori erabiltzeko neurria ez dela jadanik beharrezkoa eta ez dela eskura dagoen teknika hobe bat banaketa horren eta simaurrak kudeatzeko planaren kontrolerako?

– Erantzuna: Lehenengo galderari emandako erantzun bera.

1. Hirugarren galdera: Landa Garapeneko eta Ingurumeneko Departamentuak aurreikusi al du xedapen administratiboren bat edo indarrean daudenetakoren bat aldatzea Valle de Odieta, SCL eta Hibridación Termosolar Navarra, SL behartze aldera ezar dezatela emari-neurgailu bat digestato likidoa banatzeko ekipoan, neurtze aldera laborantzako lurzatietan aplikatzen den digestatoaren frakzio likidoaren dosia?

– Erantzuna: Baldintza horiek ere jasorik daude Ingurumeneko zuzendari nagusiaren abenduaren 27ko 1383E/2021 Ebazpenean.

1. Laugarren galdera: Landa Garapeneko eta Ingurumeneko Departamentuak aurreikusi al du xedapen administratiboren bat edo indarrean daudenetakoren bat aldatzea Valle de Odieta, SCL eta Hibridación Termosolar Navarra, SL behartze aldera aplikatutako simaur eta digestatoen erregistro bat eduki dezatela, non agertuko diren honako hauek: simaur edo digestato mota, aplikazio data, udalerria, poligonoa, lurzatia, labore mota, azalera erabilgarria, azalera aplikatua, aplikatutako simaur dosia, aplikatutako nitrogeno dosia eta aplikatutako fosforo dosia?

– Erantzuna: Baldintza horiek ere jasorik daude Ingurumeneko zuzendari nagusiaren abenduaren 27ko 1383E/2021 Ebazpenean.

1. Bosgarren galdera: Egun Valle de Odieta, SCL-k eta Hibridación Termosolar Navarra, SL-k aplikatutako simaur eta digestatoen erregistroren bat erabiltzen al dute, no aipatutako datuak ezagutzen ahal diren?

– Erantzuna: Bai, informazio horretatik abiatuta osatzen dira simaurraren kudeaketaren erregistro liburuak, eta urtero aurkezten dira, hurrengo urteko lehen hiruhilekoan. Gainera, osagarri gisa, simaur eta digestatoen aplikazioaren erregistroak astero bidaltzen dira departamentu honetara, berrikusteko; eta hamabostean behin departamentuko teknikariak

instalaziora joaten dira erregistroak in situ gainbegiratzera.

1. Seigarren galdera. Ingurumeneko zuzendari nagusiaren martxoaren 12ko 222E/2021 Ebazpenaren bidez emandako ingurumen baimen integratua ofizioz berrikusteko prozedura amaitutzat deklaratu eta artxibatu denez, ebazpen hori zuzenbidez deuseza zela deklaratu baitzen, Landa Garapeneko eta Ingurumeneko Departamentuak oraindik uste al du berrikusi behar direla Valle de Odieta, SCL-k eta Hibridación Termosolar Navarra, SL-k Caparroson dituzten abeltzaintzako instalazioen eta biometanizazio plantaren funtzionamendurako baldintzak?

– Erantzuna: Lehenik argitu behar da ezen, 2021eko azaroaren 22ko 163/2021 Autoaren bidez, Nafarroako Justizia Auzitegi Nagusiko Administrazioarekiko Auzien Salak baietsi egin zuela epaia betearazteko fasean betearazleak aurkeztutako arazo intzidentala. Hala, adierazi zuen zuzenbidez erabat deuseza zela Ingurumeneko zuzendari nagusiaren martxoaren 12ko 222E/2021 Ebazpena, eta demandatutako administrazioari eskatu zion bete zezala epaia, bertan adierazten zen bezala, autoaren bigarren arrazoibide juridikoan azaltzen zen moduan.

Horregatik, Administrazioarekiko Auzien Jurisdikzioa arautzen duen uztailaren 13ko 29/1998 Legearen 103.2 artikulua aplikatuta –zeinak ezartzen baitu alderdiek epaiak bete behar dituztela haietan adierazten diren moduan eta epeetan–, epaia betez, ingurumen baimen integratua eta lurzoru urbanizaezineko baimena eman ziren eta ingurumen eraginaren adierazpena egin zen, Ingurumeneko zuzendari nagusiaren abenduaren 27ko 1383E/2021 Ebazpenaren bitartez.

Egindako galderari dagokionez, gaur egun hiru administrazio-prozedura izapidetzen ari dira instalazio horri dagokionez, eta horietan funtzionamendu baldintzen berrikuspen teknikoa egiten ari da:

* + 1. 0001-0040-2019-000007 espedientea, behi-aziendaren ustiategian aldaketa nabarmena egiteko prozedura bati dagokiona. Aldaketaren helburua da simaur, minda eta hondakin-uren kudeaketarako sistema hobetzea.
		2. 0001-0040-2021-000039 espedientea, biometanizazio-plantaren aldaketa nabarmena egiteko prozedura bati dagokiona. Aldaketaren helburua da sortutako digestato likidoaren tratamendua egitea, nekazaritzako ureztaketarako berrerabiltzen ahalko den ur efluentea lortzeko.
		3. 0001-0052-2022-000006 espedientea, baimenaren baldintzak berrikusteko prozedura bati dagokiona. Helburua da biometanizazio-planta egokitzea Hondakinen tratamenduaren sektoreko teknika erabilgarri onenei buruzko 2018/1147 (EB) Betearazpen Erabakia betetzeko.

Ia ziur, aipatu prozedurak ebatzitakoan, abere ustiategiaren eta biometanizazio-plantaren funtzionamendu baldintzak erabat berrikusita egonen dira, eta ez da beharrezkoa izanen ingurumen baimen integratua ofizioz berrikusteko beste prozedura bat abiaraztea.

Nolanahi ere, egokitzat jotzen da espediente horiek amaitu arte itxarotea gaiari buruzko erabakia hartu aurretik.

1. Zazpigarren galdera. Zer neurri hartuko du Landa Garapeneko eta Ingurumeneko Departamentuak berrikuste aldera instalazioaren funtzionamendurako baldintzak, behi-aziendaren ustiategiko hondakin-uren eta simaurren kudeaketa, digestoreen funtzionamendu-araubidea, biometanizazio-plantan ekoitzitako biogasaren bidez elektrizitatea ekoizteko instalazioa eta simaurra eta digestatoa ekoizteko eta kudeatzeko plana direla-eta, horiek ofizioz berrikusi nahi baitziren Ekonomia Zirkularraren eta Klima Aldaketaren Zerbitzuko zuzendariaren maiatzaren 20ko 108E/2021 Ebazpen bidez?

– Erantzuna: Berrikusi eginen dira instalazioaren funtzionamendu baldintzak, bai abere ustiategiarenak bai biometanizazio-plantarenak, eta titularrak baldintza horiek betetzeko hartu beharreko neurriak zehaztuko dira, aurreko galderaren erantzunean adierazitako hiru administrazio-prozeduren azterketa teknikoa bukatzen denean.

Prozedura horiek ebatzi ondoren beharrezkotzat jotzen bada neurri gehigarriren bat hartzea, ingurumen baimen integratua ofizioz berrikusteko prozedura izapidetuko da.

Iruñean, 2022ko maiatzaren 19an

Landa Garapeneko eta Ingurumeneko kontseilaria: Itziar Gómez López